钦定古今图书集成/明伦汇编/闺媛典/第331卷 > 王巧儿
## 钦定古今图书集成/明伦汇编/闺媛典/第331卷 > 王巧儿

按《青楼记》：王巧儿，歌舞颜色称于京师，陈云峤与之
狎，王欲嫁之，其母密遣其流辈开喻曰：“陈公之妻，乃
铁太师女，妒悍不可言。尔若归其家，必遭凌辱矣。”王
曰：“巧儿一贱娼，蒙陈公厚眷，得侍巾栉，虽死无憾。”母
知其志不可夺，潜挈家僻所，陈不知也。旬日后，王密
遣人谓陈曰：“母氏设计，置我某所，有富商约某日来，
君当图之。不然，恐无及矣。”至期，商果至。王辞以疾，悲
啼宛转。饮至夜分，商欲就寝，王掐其肌肤皆损，遂不
及乱。既五鼓，陈宿构忽剌罕赤，闼缚商，欲赴刑部处
置。商大惧，告陈公曰：“某初不知，幸寝其事，愿献钱二
百缗，以助财礼之费。”陈笑曰：“不须也。”遂厚遗其母，携
王归江南。陈卒，王与正室铁皆能守其家业，人多所
称述云。